Document ID: 32000D0111

Komisijas Lēmums
(1999. gada 21. decembris),
ar ko norīko jaunu antigēnu banku un paredz noteikumus antigēnu pārvadāšanai un uzglabāšanai Kopienas rīcības ietvaros attiecībā uz mutes un nagu sērgas vakcīnu rezervēm
(izziņots ar dokumenta numuru C(1999) 4782)
(2000/111/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārajā jomā [1], kurā jaunākie grozījumi izdarīti ar Padomes Regulu (EK) Nr. 1258/99 [2], un jo īpaši tā 14. pantu,
ņemot vērā Padomes 1991. gada 11. decembra Lēmumu 91/666/EEK, ar ko izveido mutes un nagu sērgas Kopienas vakcīnu rezerves [3], kurā jaunākie grozījumi izdarīti ar Padomes Lēmumu 1999/762/EK [4], un jo īpaši tā 3. panta 1. punkta trešo ievilkumu un 7. pantu,
tā kā:
(1) Saskaņā ar Lēmuma 91/666/EEK 3. pantu Komisija atbilstoši minētā lēmuma 10. pantā izklāstītajām procedūrām var izraudzīties telpas mutes un nagu sērgas antigēnu Kopienas rezervēm, kamēr šīs telpas atbilst minētā lēmuma 4. un 6. panta noteikumiem.
(2) Komisijas 1993. gada 5. novembra Lēmuma 93/590/EK par mutes un nagu sērgas antigēnu iegādi saistībā ar Kopienas rīcību attiecībā uz mutes un nagu sērgas vakcīnu rezervēm [5], kurā jaunākie grozījumi izdarīti ar Lēmumu 95/471/EK [6], 3. pantā paredzēti noteikumi, kas attiecas uz antigēnu uzglabāšanu trīs noteiktās vietās.
(3) Komisijas 1997. gada 23. maija Lēmumā 97/348/EK par mutes un nagu sērgas antigēnu iegādi, ko veic Kopiena, un par mutes un nagu sērgas vakcīnu pagatavošanu, ražošanu, iepildīšanu pudelēs un izplatīšanu [7] ir sīki izklāstīti dati par nesen nopirktā antigēna izplatīšanu norīkotajās antigēnu bankās.
(4) Dzīvnieku veselības institūta telpās Pērbraitā, Apvienotajā Karalistē, vairs neatrodas Kopienas norīkotā antigēnu banka. Bez tam bijusī antigēnu banka Pērbraitā ir atteikusies saņemt ar Lēmumu 97/348/EK norīkotos antigēna daudzumus un veidus, un šo antigēnu uzglabā ražotāja Merial SAS telpās Pērbraitā.
(5) Ņemot vērā nepieciešamos izdevumus un attiecīgo tiesību aktu pārskatīšanu, šķiet lietderīgi norīkot antigēna ražotāju Merial SAS Pērbraitā, Apvienotajā Karalistē, par Kopienas antigēnu banku, tāpēc paredzēt noteikumus, lai pārvestu antigēnu, ko uzglabā Dzīvnieku veselības institūtā Pērbraitā, Apvienotajā Karalistē, uz glabāšanu uzņēmumā Merial SAS Pērbraitā.
(6) Par Kopienas veterinārajiem tiesību aktiem dzīvnieku veselības aizsardzības jomā atbildīgā ģenerāldirektorāta ģenerāldirektors ir pilnvarots parakstīt ar privāto īpašumu saistītos līgumus ar norīkotām vakcīnu bankām.
(7) Šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
1. Neierobežojot Lēmuma 91/666/EEK 3. panta 1. punkta pirmo un otro ievilkumu, antigēnu banku izveido uzņēmumā Merial SAS Pērbraitā, Apvienotajā Karalistē.
2. Antigēnu daudzumus un veidus, kurus uzglabā saskaņā ar Lēmumu 93/590/EK Dzīvnieku veselības institūtā Pērbraitā, Apvienotajā Karalistē, pārved uz glabāšanu uzņēmumā Merial SAS Pērbraitā, Apvienotajā Karalistē. Pārvadāšana notiek Merial SAS pārziņā.
3. Antigēnu, ko iegādājusies Kopiena un kas saskaņā ar Lēmumu 97/348/EK norīkots glabāšanai Kopienas antigēnu bankā Dzīvnieku veselības institūta telpās Pērbraitā, Apvienotajā Karalistē, uzglabā uzņēmuma Merial SAS telpās Pērbraitā, Apvienotajā Karalistē.
4. Lai sasniegtu 2. un 3. punkta mērķus, Komisija Eiropas Kopienas vārdā slēdz līgumu ar uzņēmumu Merial SAS.
5. Par Kopienas veterinārajiem tiesību aktiem dzīvnieku veselības aizsardzības jomā atbildīgā ģenerāldirektorāta ģenerāldirektors ir pilnvarots Eiropas Kopienu Komisijas uzdevumā parakstīt līgumus par šā antigēna daudzumu un veidu pārvadāšanu un uzglabāšanu.
2. pants
Šo lēmumu piemēro no 2000. gada 1. februāra.
3. pants
Šis lēmums ir adresēts dalībvalstīm.
Briselē, 1999. gada 21. decembrī

Labels: 7
0
6